Segir aðgengi 25 ára og eldri að framhaldsskólum skerðast Ingibjörg Bára Sveinsdóttir skrifar 19. september 2014 10:00 Stjórn Kennarasambands Íslands segir styrk íslenska framhaldsskólans hafa falist í sveigjanlegum námstíma og aðgengi . VÍSIR / GVA Aðgengi eldri nemenda að framhaldsskólum landsins verður skert samkvæmt fjárlagafrumvarpi ársins 2015 . Þetta segir Guðríður Arnardóttir , formaður Félags framhaldsskólakennara . „ Takmarka á aðgengi 25 ára og eldri að námi á framhaldsskólastigi . Í fjárlagafrumvarpinu er talað um að megináhersla verði lögð á að mæta óskum nemenda undir 25 ára um skólavist . Meðalaldur nemenda á starfsnámsbrautum er hins vegar 25,2 ár . Ég finn engar mótvægisaðgerðir í fjárliðum sem tengjast símenntun og fullorðinsfræðslu . Þessir liðir hækka ekki á móti . Þessi úrræði eru auk þess miklu dýrari en framhaldsskólinn . “ Guðríður Arnardóttir Guðríður bendir jafnframt á að í skýrslu Ríkisendurskoðunar til Alþingis í febrúar síðastliðnum hafi komið fram að framlög til framhaldsskólanna hafi dregist saman um 2 milljarða frá 2008 til 2012 . Þar komi einnig fram að bæði fulltrúar menntamálaráðuneytisins og framhaldsskólanna séu á einu máli um að rekstur skólanna sé kominn að þolmörkum . „ Í fjárlagafrumvarpinu er hvergi að sjá viðbrögð við þessari alvarlegu stöðu . Gert er ráð fyrir frekari niðurskurði , meðal annars á grundvelli þess að nemendum á að fækka um 4,7 prósent strax á næsta ári . Ólíklegt er að skólar nái að bregðast við þessari kröfu strax um áramót . Þetta mun leggjast á af tvöföldum þunga á haustönn , “ segir Guðríður . Fulltrúar Kennarasambands Íslands voru ekki boðaðir til samráðs um tillögur í Hvítbók menntamálaráðherra sem lögð var fram í vor , að því er Guðríður greinir frá . „ Við höfum beðið eftir því að vera boðuð til samráðs . Í Hvítbókinni eru lagðar fram tillögur sem menntamálaráðherra segir að séu umræðugrundvöllur . Það er sérkennilegt að sjá fyrir sér vinnu við stefnumótun í menntamálum þegar fulltrúar 10 þúsunda manna stéttarfélags fagmanna á öllum skólastigum eru ekki kallaðir að borðinu . Með þessari skerðingu sem boðuð er í fjárlagafrumvarpinu sýnist mér að búið sé að taka ákvörðun um styttingu náms til stúdentsprófs . Styrkur íslenska framhaldsskólans hefur falist í sveigjanlegum námstíma og aðgengi . Í stað þess að styrkja rekstur framhaldsskólanna er aðgengi ungs fólks að námi takmarkað og stúdentsprófið í núverandi mynd gjaldfellt með rýrara innihaldi . Stefnan sem lesa má út úr fjárlagafrumvarpinu er algjör viðsnúningur . “